Ο **Γκενάντι Γκεναντίεβιτς Γκολόφκιν** (κυριλλικό αλφάβητο: *Геннадий Геннадьевич Головкин*, 8 Απριλίου 1982), γνωστός και με το ψευδώνυμο **GGG**, είναι Καζάκος επαγγελματίας πυγμάχος και Ολυμπιονίκης. Ξεκινώντας την καριέρα του ως ερασιτέχνης, πέτυχε - μεταξύ άλλων - την κατάκτηση ενός χρυσού μεταλλίου στο Παγκόσμιο Πρωτάθλημα του 2003 και ενός ασημένιου στους Ολυμπιακούς Αγώνες του 2004, προτού μεταπηδήσει στην επαγγελματική πυγμαχία. 

Είναι πρώην ενιαίος παγκόσμιος πρωταθλητής της κατηγορίας των μεσαίων βαρών, έχοντας κατακτήσει και υπερασπιστεί επιτυχώς από το 2010 μέχρι το 2018 τους τίτλους των οργανισμών WBA, WBC, IBF και IBO, μετρώντας 38 νίκες σε 40 επαγγελματικούς αγώνες, από τις οποίες οι 34 προήλθαν από νοκ άουτ.

Βιογραφία
---------

### Καταγωγή και ερασιτεχνική καριέρα

Γεννήθηκε στις 8 Απριλίου του 1982 στο Καραγκάντα του Καζακστάν (τότε κομμάτι της Σοβιετικής Ένωσης ως έδαφος της ΣΣΔ του Καζακστάν) από Ρώσο πατέρα και Κορεάτισσα μητέρα. Ο ίδιος έχει δίδυμο αδελφό, ενώ τα δύο μεγαλύτερα αδέλφια του έχασαν τη ζωή τους υπηρετώντας ως στρατιωτικοί.

Ο Γκολόφκιν ξεκίνησε την ενασχόλησή του με την πυγμαχία μετά από παρότρυνση των μεγαλύτερων αδελφών του και ήδη από την ηλικία των 12 ετών είχε αρχίσει να ξεχωρίζει με τις επιδόσεις του. Το 2002 έλαβε μέρος στους Ασιατικούς Αγώνες όπου αναδείχτηκε νικητής στην κατηγορία των 71 κιλών, ενώ το 2003 συμμετείχε στο Παγκόσμιο Πρωτάθλημα Πυγμαχίας που διεξήχθη στην Ταϊλάνδη, κατακτώντας το χρυσό μετάλλιο στα 75 κιλά. Το 2004 επικράτησε στο Ασιατικό Πρωτάθλημα Πυγμαχίας, ενώ η παρουσία του σε μεγάλες διοργανώσεις ως ερασιτέχνης ολοκληρώθηκε το ίδιο έτος στους Ολυμπιακούς Αγώνες της Αθήνας όπου αναδείχτηκε ασημένιος ολυμπιονίκης στα 75 κιλά.

Επαγγελματική καριέρα
---------------------

Ο Γκολόφκιν το 2013.
Ο Γκολόφκιν πραγματοποίησε το ντεμπούτο του στην επαγγελματική πυγμαχία το 2006, αντιμετωπίζοντας τον Μάιο στο Ντίσελντορφ της Γερμανίας τον Ούγγρο πυγμάχο Γκάμπορ Μπάλοχ, τον οποίο νίκησε με νοκ άουτ από τον πρώτο γύρο. Το 2009 κατέκτησε τον διηπειρωτικό τίτλο των μεσαίων βαρών στην ομοσπονδία WBO και τον Αύγουστο του 2010 κέρδισε τον τίτλο του WBA επικρατώντας του Κολομβιανού Μίλτον Νούνιες. Πετυχαίνοντας μια σειρά 23 συνεχόμενων νοκ άουτ από το 2008 έως το 2017, κατέχει το υψηλότερο ποσοστό νοκ άουτ στην ιστορία των μεσαίων βαρών. Το 2016, πέτυχε την 17η υπεράσπιση τίτλου με νοκ άουτ, ισοφαρίζοντας το ρεκόρ του Πορτορικανού Βιλφρέντο Γκόμες από το 1982. Όντας αήττητος σε 39 συνεχόμενες αναμετρήσεις (με ρεκόρ 38 νίκες και μια ισοπαλία) επικράτησε αντιπάλων όπως ο Βρετανός Μάθιου Μακλίν, ο Μεξικανός Ρούμπιο, ο Αυστραλός Ντάνιελ Γκιλ, ο Καναδός Ντέιβιντ Λεμιέ, οι Αμερικανοί Ντομινίκ Γουέιντ, Ντάνιελ Τζέικομπς και Βανές Μαρτιροσιάν κ.ά. 

Στις 15 Σεπτεμβρίου του 2018, αντιμετώπισε στο Παραντάις της Νεβάδα, σε επαναληπτική αναμέτρηση, τον Μεξικανό Κανέλο Άλβαρεζ. Οι δύο πυγμάχοι είχαν αναμετρηθεί για πρώτη φορά τον Σεπτέμβριο του 2017, με τον αγώνα να λήγει ισόπαλος. Εν τέλει, μετά τη συμπλήρωση και των δώδεκα γύρων ο Γκολόφκιν ηττήθηκε στα σημεία, πραγματοποιώντας την πρώτη ήττα της επαγγελματικής του σταδιοδρομίας. Σύμφωνα με δημοσιεύματα του τύπου και οι δύο πυγμάχοι είναι θετικοί σε μια νέα ενδεχόμενη μονομαχία. Τον Ιούνιο θα αντιμετωπίσει τον Καναδό Στηβ Ρολς.

Παραπομπές
----------

1. 1 2 3 4 5 6  «Gennady Golovkin». *boxrec.com* (στα Αγγλικά). BoxRec. Ανακτήθηκε στις 20 Απριλίου 2019.
2. ↑  Dong-hee, Yang (8 Μαΐου 2016). «Triple G - Half-Korean new Tyson». *koreatimes.co.kr* (στα Αγγλικά). The Korea Times. Ανακτήθηκε στις 28 Μαρτίου 2019.
3. 1 2  Mannix, Chris. «Heartbreak spearheads Gennady Golovkin's rise». *iboboxing.com* (στα Αγγλικά). International Boxing Organization. Αρχειοθετήθηκε από το πρωτότυπο στις 27 Μαρτίου 2019. Ανακτήθηκε στις 28 Μαρτίου 2019.
4. ↑  Poole, Gary Andrew (20 Οκτωβρίου 2014). «The Scariest Man in Boxing Can't Find Any Worthy Opponents». *theatlantic.com* (στα Αγγλικά). The Atlantic. Ανακτήθηκε στις 12 Απριλίου 2019.
5. ↑  «Gennady Golovkin v David Lemieux – as it happened». *theguardian.com* (στα Αγγλικά). The Guardian. 18 Οκτωβρίου 2015. Ανακτήθηκε στις 7 Απριλίου 2019.
6. 1 2 3  «Gennady Golovkin's last five fights». *sportingnews.com* (στα Αγγλικά). Sporting News. 17 Ιουλίου 2018. Ανακτήθηκε στις 7 Απριλίου 2019.
7. ↑  Rafael, Dan (7 Μαΐου 2018). «Gennady Golovkin beats Vanes Martirosyan, ties Bernard Hopkins' defense record». *espn.com* (στα Αγγλικά). ESPN. Ανακτήθηκε στις 7 Απριλίου 2018.
8. ↑  «Σήμερα η μεγάλη ρεβάνς Γκολόβκιν-Αλβάρες». *haniotika-nea.gr*. Χανιώτικα Νέα. Ανακτήθηκε στις 28 Μαρτίου 2019.
9. ↑  «Θρίαμβος του Κανέλο, έσπασε το αήττητο του Γκολόβκιν». *in.gr*. In.gr. 16 Σεπτεμβρίου 2018. Ανακτήθηκε στις 28 Μαρτίου 2019.
10. ↑  «Στα σκαριά νέο παιχνίδι Κανέλο - Γκολόβκιν». *sport-fm.gr*. ΣΠΟΡ FM 94.6. 1 Μαρτίου 2019. Ανακτήθηκε στις 28 Μαρτίου 2019.

Εξωτερικοί σύνδεσμοι
--------------------

* «Gennady Golovkin». *boxrec.com* (στα αγγλικά). BoxRec.